kabirer
Kabirer er en ikke veldefineret gruppe mandlige, chthoniske guddomme, hvis mysteriekult fandtes langs det nordlige Ægæerhav, bl.a. i Samothraki.
Der er to generationer kabirer, far og søn, men deres navne og antal varierer, og de er kun delvis indpasset i det græske Pantheon som efterkommere af Zeus (i Boiotien) eller af Hefaistos (på Lemnos). Ved udgravninger på det bedst kendte kultsted, Theben i Boiotien, er der fundet spor fra 600-tallet f.v.t., men kulten er formentlig ældre. En særlig type sortfiguret keramik fra 500-400-tallet f.v.t., kabiriske vaser, fundet i nærheden af helligdommen, illustrerer i en morsom, parodierende streg flere græske myter (Kadmos og dragen, Odysseus og Kirke, Herakles) og afspejler antagelig en lokal komedietradition.